kardosdrur/scandi-wiki huggingface dataset:
Crashdïet

Crashdïet er et svensk glam rock-band bestående af fire fyre fra Stockholm. Deres navn stammer ikke fra Guns N' Roses-sangen Crashdiet.

Historie 
Crashdïet blev dannet i 2000 med David Hellman a.k.a. Dave Lepard i spidsen. I 2002 gik bandet dog hver til sit efter interne stridigheder. Frontmand Dave Lepard fandt dog hurtigt nye musikere og denne nye line-up udgav deres første album, Rest In Sleaze i 2005.

Crashdïet lagde ud med at udgive sange fra deres hjemmeside, som kunne downloades af alle. Fra de få demoer de havde fik de hurtigt opbygget en fast fanskare, og tilstrømningen voksede støt.
Bandet blev hurtigt ekstremt populært blandt sleaze- og glam metal-fans, og har fået æren for genoplivningen af de nævnte musikgenrer.

Dave Lepard begik selvmord i januar 2006 og finske Olliver Twisted blev ny forsanger. I oktober 2007 udgav bandet "The Unattractive Revolution" og støttet af singlen "In the Raw," kom den op på en 11 plads på den svenske album hitliste.

Men lykken varede ikke ved og Olliver forlod bandet d. 13 juli 2008. Det kom senere frem i et interview med sleazemetal.dk at Olliver blev smidt ud fordi han ikke vil binde sig til et band. I dag er Olliver forsanger i finske Reckless Love som han også var forsanger for inden han kom til Crashdiet.

Den 13 juli 2009 meddelte bandet at Simon Cruz fra Stockholm ville blive deres nye forsanger og de ville udgive et studiealbum d. 14 april 2010 med titlen Generation Wild. Den 28 februar 2010 udkom første single som var titelnummeret "Generation Wild".

Simon Cruz var tidligere forsanger i Jailbait fra Sverige.

Medlemmer 
Simon Cruz – vokal, guitar
Martin Sweet – guitar
Peter London – bas
Eric Young – trommer

Tidligere medlemmer 
 Dave Lepard – Vokal, guitar (2000-2006)
 H. Olliver Twisted – Vokal (2007-2008)

Diskografi

Studiealbum 
 2005: Rest In Sleaze
 2007: The Unattractive Revolution
 2010: Generation Wild
 2013: The Savage Playground
 2019: Rust

Ep'er 
 2003: Crashdïet

Dvd'er 
 2007: Rest In Sleaze Tour 2005
 2009: The Unattractive Revolution Tour 2007

Singler 
 2005: "Riot in Everyone"
 2005: "Riot In Everyone / Out Of Line"
 2005: "Knokk 'Em Down"
 2005: "Breakin' The Chainz"
 2007: "In the Raw"
 2008: "Falling Rain"
 2010: "Generation Wild"
 2012: "Cocaine Cowboys"
 2013: "California"
 2018: "We Are Legion"
 2019: "Reptile"

Eksterne henvisninger 

 
 

Musikgrupper fra Sverige
Metalgrupper fra Sverige
Glam metal-grupper
Glam rock-grupper
Musikgrupper fra 2000
Slør (flertydig)

Slør har flere betydninger:

 Slør – en hovedbeklædning
 Slør (mekanik)
Sorgenfri

Sorgenfri er en nordlig bydel i Storkøbenhavn, beliggende i Lyngby-Taarbæk Kommune. Kommunen har . Bydelen er kendt for Sorgenfri Slot og naturgrønne omgivelser, tæt ved Lyngby Sø, Mølleåen, Norske Skov, etc. Fra bydelen er der ca. 16 kilometer til København Centrum.

Sorgenfri var oprindelig et område bestående af skov, men i løbet af middelalderen blev der ryddet skov og marker, hvor en del frugtplantager anlagdes.

Området blev især bebygget efter besættelsen som et af de første forstadsområder nord for selve København. Bebyggelsen karakteriseres især af villaer og rækkehuse. S-togenes standsning ved Sorgenfri Station fra 1936 var i denne forbindelse medvirkende til at der hurtigt blev skabt grundlag for en udbyggelse af området i 1950’erne og 1960’erne.

Det naturskønne område har i dag fået en markant kontrast, eftersom der i 1960'erne blev bygget tre højhuse, navngivet 'Sorgenfrivang II', der blev opkaldt efter Sorgenfri Slot. De tre 14-etagers Sorgenfrivang II-højhuse blev opført i perioden 1956–1959.
I den periode blev også Sorgenfri Butiktorv bygget.  Disse højhuse var oprindelig meget attraktive for velstående mennesker. Der eksisterede reception, restaurant, aflevering af vasketøjsordning, tv-stue, etc. Fællesarealerne var eksklusivt møbleret med Erik Jørgensens sofaer, B&O fjernsyn, etc. På byggearealet var der oprindeligt græssende køer på store arealer kaldet Virumgård. Virumgård er nu et grønt, familievenligt beboelsesområde med både familie-, studie- og ældreboliger, samt legepladser, græsområder, træbevoksede områder, en sø, nogle fodboldbaner og kolonihaver. Sorgenfrivang II og Virumgård er adskilt af S-togsbanen på strækningen mellem Sorgenfri Station og Virum Station.

Noter

Litteratur 
Hvad gør Sorgenfri til noget særligt?

 
Kongens Lyngby
Lokaliteter i Lyngby-Taarbæk Kommune
Bydele og forstæder i Danmark
Byer og bydele med genforeningssten
Askebæger

Et askebæger bliver benyttet til at deponere skodder og aske fra cigaretter, cigarer, piber og andre tobaksprodukter fremstillet til rygning.

Askebægre findes i mange former og farver. En klassisk form er dog den runde/ovale. Bægret er naturligvis lavet af ikke-brandbart materiale, oftest keramik eller glas, og der er på mange askebægre lavet små indhug i kanten af bægret så man kan klemme sin cigaret eller cerut fast.

Askebægret bliver for det meste brugt indendøre, både i hjemmet, på restauranten, på baren, på arbejdspladsen osv. Dette opfordrer folk til ikke at smide deres aske og skodder på gulvet og/eller i møblerne.

Efter indførelse af rygeforbud på næsten alle indendørs arbejdspladser er der nu også monteret askebægre udendørs.

Affaldshåndtering
Lena

Lena kan henvise til flere artikler:
 Lena (flod) – en flod i Rusland.
 Lena – et russisk pigenavn.
 Lenarth – en variant af drengenavnet Lennart.
 Lena kan også være en variant af pigenavnet Lene.
 Lena (Oppland) – navnet på en flod i Oppland fylke i Norge
Charles Rennie Mackintosh

Charles Rennie Mackintosh (født 7. juni 1868, død 10. december 1928) var en skotsk arkitekt. Han betragtes som det absolutte geni inden for europæisk møbelkunst og indretning i Arts and Crafts-perioden, som begyndte i Europa i 1880'erne. Han bidrog med både keltisk og japansk inspiration.

Møbelarkitekter
Arkitekter fra Skotland
Jugendarkitekter
Mpemba-effekten

Mpemba-effekten betegner det fænomen, at varmt vand under visse omstændigheder fryser hurtigere end koldt vand.

Effekten er opkaldt efter dens genopdager, en tanzaniansk gymnasieelev, Erasto B. Mpemba. Han observerede første gang fænomenet i 1963 og publicerede i 1969 eksperimentielle resultater sammen med Dennis G. Osborne. 

Fænomenet var tidligere blevet observeret af Aristoteles, Francis Bacon og René Descartes.

Eksterne links og henvisninger 

 Can hot water freeze faster than cold water?
 What’s Up With That: The Mysterious Effect That Makes Hot Water Freeze Faster Than Cold. Wired Science

Fysik
Uløste problemer indenfor fysik
Peter Fechter

Peter Fechter (14. januar 1944 – 17. august 1962) var en murer fra Østberlin. 18 år gammel blev han et af de første dødsofre for grænsevagterne ved Berlinmuren. 

Peter Fechter og hans ven Helmut Kulbeik, besluttede sig for at flygte til Vesttyskland i 1962. Et år efter muren var blevet opført og havde delt Berlin i to. 
Fechter's og Kulbeik's plan var at gemme sig i et snedkerværksted i Zimmerstrasse, tæt ved muren, hvor de ville observere de østtyske grænsevagter. Herefter ville de hoppe ned i den såkaldte dødsstribe – en bræmme med sand mellem inder- og ydermuren – hvorefter de ville kravle ydermuren, som i øvrigt var forsynet med pigtråd på toppen, og ind i bydelen Kreuzberg – tæt ved det amerikanske Checkpoint Charlie.
Da de begyndte at løbe over dødsstriben, opdagede grænsevagterne dem og begyndte at skyde. Helmut Kulbeik kom over muren, men Peter Fechter blev ramt i maveregionen og faldt tilbage ned i dødsstriben – tilbage på østtysk område.
Her lå han i smerter og jamrede sig, men ingen hjælp kom. De vesttyske grænsevagter – og amerikanske soldater – havde været vidner til hele episoden og kunne nu både se og høre den døende Fechter, men havde ingen muligheder for at hjælpe ham.
Havde de forsøgt, ville de højst sandsynligt være blevet skudt på af det østtyske grænsepersonel, da det ville være en ulovlig overtrædelse af landegrænsen. Den eneste mulighed var, at kaste forbindinger ned til den blødende Fechter, som dog var i så stærke smerter – og led af så voldsomt blodtab – at det var umuligt for ham selv at lægge dem.
Efter en time døde skrigene ud og de østtyske grænsevagter hentede liget af den 18-årige murer.

En senere rapport, fremlagt af retsmediciner Otto Prokop fastslog at: "Fechter havde ingen chancer for at overleve. Skuddet i den højre side af hoften, havde forårsaget massive interne skader."
Et kors blev senere hen placeret på den vesttyske side af muren, ikke langtfra hvor Peter Fechter døde. Efter Tysklands genforening i 1990, blev dette erstattet af et decideret mindesmærke på præcis det sted, hvor Peter Fechter endte sit 18-årige liv.

Peter Fechter omtales i propgandafilmen The Wall på Archive 7 minutter inde i filmen http://archive.org/details/the_wall_1962

Eksterne henvisninger 

Personer fra Tyskland
Christian Sundsdal

Christian Sundsdal, (født i 1972 i Danmark) også bare kaldet Sundsdal er en dansk hiphop pladeproducer.

Sundsdal var rapmusikeren Niarns faste producer. Han har komponeret musikken på alle tre soloalbums Årgang '79, Antihelt og Rød Aalborg

I dag arbejder Sundsdal som fotograf.

Diskografi

Har produceret 
 2003 – Diverse – Så Ka I Lære Det (Playground)
 2004 – Årgang '79 (Copenhagen Records)
 2006 – Antihelt (Copenhagen Records)
2009 - Rød Aalborg (Copenhagen Records)

Eksterne henvisninger 
 
 Niarn.dk 
ildenfri.dk 

Komponister fra Danmark
Musikproducere fra Danmark
Løvelkredsen

Løvelkredsen  var en valgkreds 1849-1918. 1920-70 var kredsen en opstillingskreds i Viborg Amtskreds. Kredsen blev nedlagt i 1970, mens Gustav Holmberg, der havde været kandidat i kredsen, fortsatte som egnens folketingsmedlem frem til 1979.

Løvelkredsen var en landkreds, der omfattede Sydvesthimmerland (Rinds Herred) samt alle sognekommuner rundt om Viborg, men ikke Viborg Købstad.

Løvelkredsens folketingsmænd 1849-1918 
 1849-1853: overretsass. W.J.A. Ussing, (nationalliberal).
 1853: landmåler R. Sørensen, (nationalliberal).
 1853: gårdejer Lars Dalsgaard, (bondeven).
 1853-1858: gårdejer Graves P. Lundgaard (bondeven).
 1858-1866: overretsass., senere minister C.S. Klein (nationalliberal).
 1866-1869: sognepræst H.I.V. Berthelsen (Venstre).
 1869-1890: gårdejer J.A. Thorup (Venstre).
 1890-1914: husmand og redaktør, senere landbrugsminister Anders Nielsen (Det Bergske Venstre senere Venstrereformpartiet).
 1914-1947: gårdejer Laust Nørskov (Venstre).

Valgte repræsentanter fra Løvelkredsen 1920-1968 
(Listen er ikke fuldstændig, der kan have været valgt folketingsmedlemmer fra andre partier end Venstre).
 1914-1947: gårdejer Laust Nørskov (Venstre).
 1947-1979: gårdejer Gustav Holmberg (Venstre).

Mindelunden 
Inden kredsen blev nedlagt i 1970, blev der 30. september 1969 indviet en mindelund på hjørnet af Gl. Aalborgvej og Tinggade i Løvel. Her står en sten for hver af de 18 sognekommuner i kredsen og en fælles mindesten for de ni folketingsmænd, der repræsenterede kredsen 1849-1947. De to seneste, Anders Nielsen og Laust Nørskov, fik desuden deres egen mindesten. Anders Nielsens bornholmske granitsten med helfigur i bronzerelief, udført af Elias Ølsgaard, blev flyttet hertil fra Viborg, hvor den var opstillet i 1915. I 2001 blev der også rejst en mindesten for Gustav Holmberg, der døde i 1999.

Noter 

Folketingsvalgkredse før 1920
Jeepney

En Jeepney er en slags ombygget mellemting mellem en bus og et militærkøretøj. Disse rigt udsmykkede og farverige køretøjer fungerer som offentlig transport næsten overalt i Filippinerne.

Referencer 

Filippinerne
Køretøjer efter type
Bjørn Tidmand

Bjørn Tidmand (født 24. januar 1940 i København) er en dansk popsanger, der fik sit gennembrud som solist i begyndelsen af 1960'erne. Han har holdt sig på toppen i over 40 år.

Tidmand sang som ung i Københavns Drengekor, der var ledet af Mogens Wöldike. Senere begyndte han at optræde på byens restauranter og natklubber, mens han havde almindeligt arbejde. Han kom allerede i 1957 med i et tv-program, og i 1959 indspillede han sin første plade singlen "Seksten et halvt" (dansk udgave af "Only Sixteen").

I 1963 kom hans store gennembrud med sangen "Brænd mine breve", og samme år deltog han i dansk Melodi Grand Prix med sangen "Amiga mia", der blev nr. 2. Året efter vandt han Grand Prix'et med "Sangen om dig". Nu var han en af landets mest populære sangere med "Nu ta'r jeg til Dublin", "Du skal ikke gi' mig roser" og ikke mindst landeplagen "Lille sommerfugl".

Bjørn Tidmand var også med, da Dansktoppen begyndte i 1968. Her fik han en række hits med numre som "Når det bli'r sommer igen", "Mini-midi-maxi girl" og "Rosen er rød min ven", og da Dansktoppen lukkede i 1977, havde Tidmand rekorden med 30 sange på listen. I 1970'erne var Bjørn Tidmand blandt andet vært på et tv-program sammen med Gustav Winckler, og i 1980'erne udgav han sange, der blev hits. Han sang "Når du ser et stjerneskud" som Jesper Fårekylling i Disney Juleshow, mens Ove Sprogøe lagde talestemmen til.

I alle årene har Bjørn Tidmand turneret flittigt i større og mindre arrangementer, og han har været konferencier til parkunderholdning i Botanisk Have og i Tivoli Friheden i Århus i en årrække. I 2016 debuterede han som foredrager af Storm P.'s "Sangforeningen Morgenrødens Pinsetur" på Frederiksberg Runddel.

Bjørn Tidmand var i en årrække medlem af foreningen Den Danske Frimurerorden, men valgte at melde sig ud i 2010'erne. Han opnåede 9. grad.

Eksterne henvisninger 
 
 
 Bjørn Tidmands hjemmeside
 Danskehitlister.dk Bjørn Tidmand på de danske hitlister 1963-1977.

Personer fra København
Sangere fra Danmark
Vindere af Dansk Melodi Grand Prix
Deltagere ved Eurovision Song Contest 1964
Danmarks Eurovision Song Contest-deltagere
Frimurere fra Danmark
Deltagere ved Dansk Melodi Grand Prix 1964
Deltagere ved Dansk Melodi Grand Prix 1963
Deltagere ved Dansk Melodi Grand Prix 1965
Lone Kellermann og Rockbandet

Lone Kellermann og Rockbandet var en dansk musikgruppe, der blev dannet i sluningen af 1976 af Lone Kellermann, sang, Bjørn Uglebjerg, trommer, Joachim Ussing, bas, Ivan Horn, guitar, Niels Pedersen, orgel, og Thomas Grue, guitar. 
I 1977 blev Horn, Pedersen og Grue erstattet af Nils Henriksen og Thor Backhausen. Denne konstellation turnerede flittigt med Lone Kellermann ind til foråret 1979. og indspillede 2 lp'er titler: i 1978 Før Natten Bli’r Til Dag CBS (130.000 solgt) med bl.a. singlen Se Venedig og Dø ( 25.000 solgt) skrevet af Gasolin' der også sang med på kor, og i 1979 Tilfældigt Forbi CBS (25.000 solgt). Ussing og Henriksen blev i foråert 1979 erstattet af Wili Jønsson, bas, og Billy Cross, guitar. Den konstellation indspillede ingen plader og eksisterede kun i en meget kort periode. Derefter gik Uglebjerg ud, og bandet havde meget skiftende besætninger i et par år og indspillede en lp Fod Under Eget Bord inden opløsningen.

Diskografi 
 Før Natten Bli'r Til Dag (1978)
 Tilfældigt Forbi (1979)
 Fod Under Eget Bord (1981)

Rockgrupper fra Danmark
Mikael Åkerfeldt

Lars Mikael Åkerfeldt (født 17. april 1974 i Stockholm, Sverige) er en svensk musiker og kendt som forsanger, guitarist og leder af dødsmetalbandet Opeth. Udover Opeth har Åkerfeldt tidligere været forsanger i et andet dødsmetalband ved navn Bloodbath. Åkerfeldt har en unik evne til at synge rent på den ene side, men har på den anden side samtidigt også evnen til at udføre traditionelle dødsmetalbrøl. Den 15. august 2003 blev Mikael Åkerfeldt gift med Anna med hvem han 13. september 2004 fik en datter.

Referencer

Eksterne henvisninger 

 

Heavy metal-musikere fra Sverige
Sangere fra Sverige
Guitarister fra Sverige
Personer fra Stockholm
Jim Jarmusch

Jim Jarmusch (født 22. januar 1953) er en amerikansk filminstruktør og manuskriptforfatter, der har lavet en række anmelderroste film uden om Hollywoods produktionsapparat.

Biografi 
Jim Jarmusch er født i Akron, Ohio, og han begyndte en uddannelse på New York Universitys filmskole, men han afbrød den, og brugte i stedet sit stipendium på at lave sin første film i 1980 med titlen Permanent Vacation. Gennembruddet kom med Stranger Than Paradise fra 1984, der vakte opmærksomhed med sin specielle underdrejede humor i en ellers dramatisk film med eksistentialistiske toner.

Jarmusch' navn blev slået fast blandt filmkendere med Down by Law fra 1986, og siden er kommet en række film, der ikke følger de slagne veje i filmbranchen, blandt andet har han lavet film i sort/hvid.

I 2005 nåede han et stort publikum med Broken Flowers, som han i lighed med langt de fleste af sine øvrige film også har skrevet manuskript til.

Jim Jarmusch har med jævne mellemrum optrådt som skuespiller i mindre roller i kollegers film.

Filmografi 
Herunder følger de vigtigste film, som Jim Jarmusch har skrevet og instrueret.
 Permanent Vacation (1980)
 Stranger Than Paradise (1984)
 Down by Law (1986)
 Mystery Train (1989)
 Night on Earth (1991)
 Dead Man (1995)
 Year of the Horse (dokumentarfilm om Neil Young på turné, kun instruktion – 1997)
 Ghost Dog: The Way of the Samurai (1999)
 Ten Minutes Older (et filmprojekt med mange forfattere og instruktører – 2002)
 Coffee and Cigarettes (2003)
 Broken Flowers (2005)
 Limits of Control (2009)
 Only Lovers Left Alive (2013)
 Paterson (2016)

Priser og hædersbevisninger 
Jim Jarmusch har modtaget en række hædersbevisninger, herunder:
 1984: Det Gyldne Kamera ved filmfestivalen i Cannes for Stranger Than Paradise
 1988: Bodil for Down by Law som bedste ikke-europæiske film
 1988: Robert for Down by Law som årets udenlandske spillefilm
 1989: Bedste kunstneriske bidrag ved filmfestivalen i Cannes for Mystery Train
 1993: Bedste kortfilm ved filmfestivalen i Cannes for Coffee and Cigarettes III
 1995: Screen International Award ved European Film Awards for Dead Man
 2005: Juryens Grand Prix ved filmfestivalen i Cannes for Broken Flowers

Eksterne henvisninger 

 

Filminstruktører fra USA
Personer fra Ohio
Indiens deling

Indiens deling refererer til opdelingen af Britisk Indien til to selvstændige stater, Pakistan og Indien, den 14. – 15. august 1947 i forbindelse med, at Storbritannien trak sig ud af deres tidligere koloni.

Grænserne for de to nye lande blev fastsat af Storbritannien, og det betød at det nye land Pakistan fik to dele, Øst- og Vestpakistan, der lå på hver sin side af det "nye" Indien. Delingen efter Mountbattenplanen søgte at tage hensyn til de kulturelle og religiøse forskelle blandt Indiens befolkning.

Op til delingen blev udløst betydelige spændinger mellem hinduer og muslimer, og delingen medførte udbredte uroligheder og store strømme af flygtninge mellem de nye stater. Det anslås, at op i mod en halv million mennesker døde i forbindelse med urolighederne og at omkring 15 millioner mennesker enten flyttede eller flygtede. Flertallet af de dræbte omkom i Punjab, hvor begivenhederne er blevet sammenlignet med folkedrab.

Selve grænsedragningen har senere ført til flere krige mellem de Indien og Pakistan, specielt på grund af at Kashmir-provinsen, på trods af et muslimsk flertal blev en del af Indien. I 1971 blev Øst- og Vestpakistan desuden delt i Bangladesh og det nuværende Pakistan efter en blodig borgerkrig.

Mahatma Gandhi var imod delingen, da han mente at selvom der var tale om to religioner, var man stadigt én kultur.

Se også 
 Konflikter mellem Indien og Pakistan
 De indiske fyrstestater

Noter

Eksterne henvisninger 

Deling
Sydasiens historie
Pakistans historie
Indere

it:Storia dell'India#L'indipendenza e la partizione dell'India
Sønder Vinge-kredsen

Sønder Vinge-kredsen  var en valgkreds fra 1849 til 1918. I 1920-1970 var kredsen en opstillingskreds i Viborg Amtskreds.

Forud for valget i 1971 blev størstedelen af kredsen delt mellem Mariagerkredsen og Randerskredsen i Århus Amtskreds samt Kjellerupkredsen i Viborg Amtskreds.

Fra 2007 er området delt mellem Østjyllands Storkreds (Favrskovkredsen og Randers Sydkredsen) og Vestjyllands Storkreds ((Viborg Østkredsen)).

Oprindeligt var kredsen en landkreds, der bestod af Sønderlyng, Middelsom og Houlbjerg herreder. Omkring Hornbæk voksede en forstadsbebyggelse til Randers frem. Desuden opstod der flere stationsbyer, hvoraf Langå og senere Bjerringbro blev de førende. Mod vest lå Sønder Rind og Vinkel sogne tæt på Viborg.

Sønder Vingekredsens folketingsmænd 1849-1918
1849-1852: herredsfoged Hack Kampmann, (nationalliberal).
1852-1853: stiftsamtmand M.H. Rosenørn, (Højre).
1853-1854: lærer, gårdejer P. Hansen, (bondeven).
1854-1855: fabriksejer, senere formand for Landstinget M.P. Bruun, (nationalliberal).
1855-1856: herredsfoged Hack Kampmann, (nationalliberal).
1856-1881: gårdejer Søren Nielsen Kjær, (Venstre).
1881-1887: menighedsforstander A.U.O. Holck, (Venstre).
1887-1890: gårdejer Søren Nielsen Kjær, (Venstre).
1890-1895: gårdejer Søren Svendsen, (Venstre).
1895-1918: gårdejer Rasmus Hansen, (Venstrereformpartiet, senere radikal løsgænger).

Folketingsvalgkredse før 1920
Folketingsvalgkredse 1920 til 1970
Budskab fra Græsrødderne

Budskab fra Græsrødderne er et brev til danskerne skrevet af Thomas Koppel i februar 2006, ganske kort tid inden han døde. Brevet omhandler hovedsageligt Danmarks krigsdeltagelse i Irak og Afghanistan, men også Danmarks deltagelse i EU, og Danmarks, efter hans mening, umenneskelige asyl- og flygtningepolitik. Sympatisører for Budskab fra Græsrødderne deltager ofte i demonstrationer og happenings med emner som er relevante i forhold til Thomas Koppels brev. Der er i dag over 1000 mennesker som har skrevet under på en stor del af Thomas' brev, og mange af dem er aktivister i bevægelsen Budskab fra Græsrødderne, deriblandt hans enke Annisette.

Referencer

Eksterne henvisninger 
 Budskab fra Græsrødderne 

Politiske bevægelser
Kristoffer Olesen Larsen

Kristoffer Olesen Larsen (12. september 1899, Torslev Kær – 10. november 1964) var en dansk teolog, der var med til at stifte Tidehverv. Han var en fremtrædende og original repræsentant for den dialektiske teologi i Danmark i det 20. århundrede. 

Olesen Larsen var søn af Kristoffer Larsen og Kirstine Marie Larsen, og tog studentereksamen fra Aalborg Katedralskole i 1919. Herefter studerede han ved Københavns Universitet, hvorfra han blev cand.theol. januar 1926.

Han virkede herefter som ordineret medhjælper ved Vridsløselille Straffeanstalt 1928-1932 og som residerende kapellan ved Esajas Kirke, Østervold Sogn 1932-1964. 1944-1961 var han tillige religionslærer ved Øregaard Gymnasium.

Tidsskriftet Tidehverv var han medudgiver af fra dets grundlæggelse i 1926 til sin død.

Udvalgte værker 
 Ordet om Gud: Prædikener fra Esajaskirken, 1933
 Livsmod paa Guds Ord, 1937
 Videnskaben og Mennesket, 1954
 Søren Kierkegaard læst af K. Olesen Larsen, 1966
 At være Menneske', 1967
 Fyrre Prædikener af K. Olesen Larsen, 1969
 Fra Esajas Kirken. Artikler fra et kirkeblad af K. Olesen Larsen, 1972

 Noter 

 Se også 
 Dialektisk teologi   –   Opgøret mellem K.E. Løgstrup og Olesen Larsen fra 1950 til 1964 mellem to kristendoms- og kultursyn. 

 Litteratur 
 Torben Bramming: Livsmod på guds ord. Studier i Kristoffer Olesen Larsens eksistensteologi og tid, Forlaget Anis, 1999.
 Peder Olesen Larsen: I Ansvar og i Tro, C.A.Reitzels Forlag, 1999
 Grane, Leif (1967) Tidehverv'' : en antologi / udvalg og indledning ved Leif Grane. Nr. 185 i serien Gyldendals uglebøger. Forlag: Gyldendal. 
Med bidrag af: Gustav Brøndsted, N.I. Heje, N. Otto Jensen, Tage Schack, K. Olesen Larsen, Otto Andersen, Børge Diderichsen, K.L. Aastrup, Knud Hansen, Kaj Thaning, Tage Wilhjelm, H. Østergaard-Nielsen, Vilhelm Krarup. Artikler fra det teologiske tidsskrift Tidehverv. DK5=20.4

Teologer fra Danmark
Danskere i 1900-tallet
Studenter fra Aalborg Katedralskole